google/wiki40b huggingface dataset:
Jane Stanford

Tidlig liv og ekteskap

Hun ble født som Jane Elisabeth Lathrop i Albany, New York som datter av kjøpmann Dyer Lathrop og Kari Anne (Shields) Lathrop. Hun gikk på Albany-Academy for Girls, den eldste pikeskole i landet. Hun giftet seg med Leland Stanford 30. september 1850, og bodde med ham i Port Washington, Wisconsin, hvor han hadde praktisert som advokat siden 1848.
Stanfords bodde i Port Washington til 1852, da hans bibliotek og annen fast eiendom ble tapt i brann. Da de kom tilbake til Albany dro Leland Stanford til Califoirnia for å arbeide med sine brødre i forretningsvirksomhet knyttet til  Gullrushet i California, mens Jane forble i Albany med sin familie. Han kom tilbake i 1855, og året etter flyttet de til San Francisco, hvor han drev merkantil virksomhet på en stor skala. Stanford var medstifter av Central Pacific Railroad, og fungerte som president fra 1861 til sin død i 1893. Han var også president i Southern Pacific Railroad fra 1868 til han ble forvist fra stillingen av Collis Potter Huntington i 1890. Stanford var  også Guvernør i California fra 1862 til 1863, og en av California's senatorer i USAs Senat fra 1885 til han døde i 1893. Etter nesten 18 års ekteskap, fikk de endelig barn, en sønn, i 1868 da Jane Stanford var 39.
Philanthropin (Frankfurt am Main)

Philanthropin var en av skolene til det jødiske trossamfunnet i Frankfurt am Main, og eksisterte fra 1804 til den ble stengt av nazistene i 1942. Den ble grunnlagt av Mayer Amschel Rothschild. Skolen hadde inntil tusen elever og var den største jødiske skolen i Tyskland.
Den nå fredede skolebygningen i Hebelstrasse 15-17 i Frankfurt-Nordend ble oppført i 1908. Fra 1954 til 1978 var bygningen sete for administrasjonen til den jødiske menigheten i Frankfurt, og ble så solgt til kommunen. Bygningen var sete for Dr. Hoch's Konservatorium fra 1986 til 2004. Bygningen ble så gitt tilbake til den jødiske menigheten, og bygget om frem til oktober 2006. Den offisielle gjenåpningen fulgte 31. oktober 2006. Fra høsten 2006 har bygningen vært sete for den jødiske privatskolen I. E. Lichtigfeld-Schule, som ble grunnlagt i 1949. Skolen har ca. 400 elever, og omfatter førskole, barneskole og ungdomsskole.
Frisprog

Frisprog var en avis som ble utgitt av Foreldreaksjonen mot samnorsk og senere uavhengig fra 1953 til 1986. De første redaktører var Margrethe Aamot Øverland og Sofie Helene Wigert, og senere ble Frisprog overtatt av Arne Bonde, André Savik og Stig Michaelsen. Avisen var innledningsvis først og fremst et kamporgan, men utviklet seg etterhvert til et organisatorisk uavhengig kulturorgan med hovedvekt på litteratur og annen kunst.
Første nummer kom ut i mai 1953. Våren 1954 flyttet Frisprog inn i den gamle stallen i bakgården til Universitetsgaten 14. Stallen hadde tilhørt Francis Bulls far, Edvard Bull, som var huslege for Henrik Ibsen og Bjørnstjerne Bjørnson, og ble tegnet om av arkitekt Arnstein Arneberg mens fru Sofie Helene Wigert spadde ut hestemøkk som lå igjen. Det første året stod Øistein Parmann for redaksjonen, på permisjon fra Morgenbladet. Etter at Jan E. Hansen var redaktør 1976–80 ble den i 1981 solgt til Arne Bonde, og var deretter ikke lenger Foreldreaksjonens avis. Da Bonde ble sjef for NRK P2, lå avisen nede et halvt års tid, før den gjenoppstod under Media Invests eierskap høsten 1984. I april 1986 ble den lagt ned.
Nordenskjöld Coast

Nordenskjold Coast er den delen av østkysten av Den antarktiske halvøyen som ligger mellom Cape Longing og Cape Fairweather. Navnet ble foreslått i 1909 av Edwin Swift Balch, for Otto Nordenskiöld, den svenske geografen og lederen av Den svenske antarktiskekspedisjonen (1901-04), som utforsket kysten i 1902 med skipet «Antarctic».
Området ble senere utforsket av Lincoln Ellsworth.
Usjanka

Usjanka (russisk: уша́нка, usjanka, «øreklafflue») er et russisk navn på ei pelslue med oppbrettet lueskygge og store øreklaffer. Sideklaffene kan brettes opp eller felles ned og knyttes under haka som vern mot kulde, uvær og vind. Usjanka er tykkere enn ei vanlig lue og gir derfor også en viss beskyttelse mot lettere støt mot hodet. Usjanka er særlig kjent som uniformslue for de sovjetiske soldatene i Den røde armé i det tidligere Sovjetunionen. Luer i pels og med øreklaffer er brukt som varme vinterluer i ulike varianter og under mange navn, for eksempel som loslue i Sjøforsvaret.

Varianter, navn og bruk

Betegnelsen usjanka brukes særlig om en russisk uniformslue. På engelsk kalles luetypen gjerne shapka (på russisk ша́пка, sjapka) etter det russiske ordet for «lue». Samme ord, særlig i formen chapka og polsk czapka, betegner imidlertid ofte også en spesiell uniformshatt med firkantet topp båret av polske ułan-kavalerister. Store pelsluer kalles ofte på slang på norsk for «bjørnefitte», «bjønnefitte», eller «bf».
Loslue er av samme modell som usjanka, men har ofte lær eller skinn uten pels utvendig. Hodeplagget brukes blant annet som uniformslue i Sjøforsvaret. Det har to store nedbrettbare øreklaffer med syntetisk pels og er beregnet for ekstreme vinterforhold.

Materialer og utseende

Pelsluer kan sys av skinn, lær eller tekstil med pelsverk utvendig eller innvendig (fôr av pels). Pelsen kan være av billige typer som sau, kanin eller bisam, eller kostbarere som rev og mink. Moderne pelsluer har ofte fuskepels istedenfor ekte.
Utvendige tekstiler kan også ha dekor eller kamuflasjemønster.
Minuswelt Musikfabrik

Minuswelt Musikfabrik, eller bare Minuswelt, er et uavhengig tysk plateselskap for band innen sjangrene elektronika, industrial og gothic. Flere band har utgitt på Minuswelt, inkludert Controlled Fusion, Decree, In Strict Confidence, Run Level Zero, Pzychobitch og YelworC. Plateselskapet ble grunnlagt av Dennis Ostermann og er idag basert i Breuberg.
Omegabreen

Omegabreen er en isbre i den østre delen av Dronning Maud Land. Den renner ut i havet rett sør for Kapp Omega på Kronprins Olav Kyst.
Breen ble undersøkt, kartlagt og navngitt av en japansk forskningsekspedisjon (JARE) 1957–59.
Prudential Center

Bakgrunn

New Jersey Devils spilte tidligere sine hjemmekamper i Continental Airlines Arena, denne hadde imidlertid utdaterte fasiliteter, og ligger litt vanskelig til mht offentlig kommunikasjon. Laget hadde derfor et lavere publikumsgjennomsnitt enn forventet. Det hadde derfor i årevis gått rykter om at laget kom til å flytte til en annen del av USA.
Det ble derfor tatt initiativ  til bygging av en ny arena som måtte ligge mer tilgjengelig og med mer moderne fasiliteter. Tometn som ble valgt ligger bare to kvartaler fra hovedjernbanestasjonen Pennsylvania Station midt i byen og nær annen offentlig kommunikasjon, både buss og bybane.
Grunnsteinen for arenaen ble lagt ned 3. oktober 2005. Da byen Newark hadde grenser for hvor store midler de ville gå inn i prosjektet med, og dette var i ferd med å bli brutt, sa New Jersey Devils seg villig til å gå inn med USD 100 millioner på eiersiden. 
Det var videre planlagt at NBA-laget New Jersey Nets, som også hadder Continental Airlines Arena som hjemmearena, også skulle spille i det nye Prudential Center. Men laget vedtok senere at de i 2010 skal bygge en egen arena i Brooklyn, New York City. 
Arenaen ble åpnet 25. oktober 2007 med en åpningskonsert av det «lokale» rockebandet Bon Jovi og 27. oktober fikk hallen sitt første idrettsarrangement da New Jersey Devils spilte sin første hjemmekamp her mot Ottawa Senators, hvor gjestene vant 1-4. Den første seieren i hallen fikk hjemmelaget fire dager senere da de slo Tampa Bay Lightning 6-1.
1. divisjon basketball for menn 2011/12

1. divisjon basketball for menn 2011/12 var det nest øverste nivået i norsk basketball for menn 2011/12-sesongen. BK Miners vant grunnserien foran Kristiansand Pirates og STIF Whalers.
Det var en gang – Amerika

Det var en gang – Amerika (orig. Il était une fois... Les amériques) er en fransk animert TV-serie fra 1991 regissert av Albert Barillé.

Om serien

Serien er rettet mot barn, og skal fortelle historien om det amerikanske kontinentet gjennom all sin bosetning ved eskimoene, inkaene, aztekerne og senere begivenheter som erobringen av vesten, den amerikanske frigjøringskrigen også videre.
Old Saybrook

Old Saybrook er en by i Middlesex County i Connecticut i USA. Befolkningen var i 2000 på 10.367.
Saybrookkolonien ble grunnlagt i 1635 ved munningen av Connecticutelven i det som i dag er Old Saybrook og omegn.  
Den 9. oktober 1701 ble Collegiate School of Connecticut registrert og opprettet i Old Saybrook. Den flyttet i 1716 til New Haven og fikk senere navnet Yale University.
Filmskuespillerinnen Katharine Hepburn døde i Old Saybrook i 2003, i en alder av 96 år.
Flòttesjøen

Flòttesjøen er en innsjø beliggende på Helvetesflya midt på Nordaustlandet, langt nord i Svalbard. Sjøen ligger sørøst for Riipfjorden og langt sør i Prins Oscars Land, nesten inntil nordvestkanten av Austfonna.
Arealet av sjøen er om lag 5 km², og den er ca 6 km lang i tilnærmet nord-sørlig retning.
Melitaea

Utseende

Små til middelsstore (vingespenn 25 – 50 mm) sommerfugler, relativt spinkelt bygde. Som hos de aller fleste flikvinger er frambeina reduserte. Sugesnabelen er velutviklet, antennene middels lange og tydelig kølleformede. Vingene er avrundede, ikke flikete langs ytterkanten. Fargen kan variere en god del men er ofte gul- eller rødaktig med et mørkt nettmønster. Noen har også mørk grunnfarge. Bakvingenes underside har ofte vekselvise hvite og brunlige tverrbånd, kantet med svart. Larvene er dekket med torner, puppene knudrete.

Levevis

Rutevingene er ikke spesielt sterke flygere, og de fleste artene er nokså stedbundne med små, lokale kolonier. De finnes særlig på blomsterenger, og de fleste nordiske artene har larver på planter i maskeblomstfamilien (Scrophulariaceae). Larvene lever selskapelig i silkespinn. De tar opp forsvarsstoffer fra næringsplantene og er derfor trolig usmakelige for rovdyr. De overvintrer som larver.

Metapopulasjoner

Arten prikkrutevinge (Melitaea cinxia) har blitt studert gjennom mange år av populasjonsøkologer, først og fremst på Åland i Finland. Denne sjeldne og truede arten har en meget interessant bestandsstruktur. Bestanden består av mange nesten isolerte småbestander (lokalpopulasjoner) som til sammen danner en såkalt metapopulasjon. Hver lokalpopulasjon teller oftest bare noen ti-talls individer. Disse lokalpopulasjonene er ikke stabile over tid, før eller senere vil de fleste dø ut. Men siden det er en viss vandring mellom engene der de lever (som ligger spredt i et skogslandskap), blir de brukbare lokalitetene rekolonisert og nye lokalpopulasjoner oppstår. På denne måten er metapopulasjonen relativt stabil, selv om de lokale bestandene den består av hver for seg ikke er levedyktige over tid. Funnene som er gjort i studiene av prikkrutevingen har fått stor betydning for forståelsen av bestandsdynamikk og for bevaring av sjeldne arter.

Mange truede arter

Rutevingene lever ofte på sjeldne lokalitetstyper, og de har begrenset spredningsevne. Dette har medført at forholdsvis mange arter i denne gruppen er utrydningstruede. I Norge regnes prikkrutevingen som truet.
Estlands ambassade i Oslo

Historie

Diplomatiske forbindelser mellom Estland og Norge ble gjenopprettet 27. august 1991, like etter Estlands selvstendighet fra Sovjetunionen. Ambassaden ble opprettet i 1994, og fra 2000 har ambassadøren hatt fast residens i Oslo.

Konsulater

Estland har dessuten flere honorære konsuler i Norge.

Ambassadebygning

Ambassaden holder til i en to etasjers murvilla som ble oppført i 1876 og påbygget en etasje i 1893. Den eies av Den norske legeforening.
Øresundståg

Øresundståg (svensk Öresundståg, dansk Øresundstog) er et nett av regional togtrafikk over Øresundsforbindelsen som binder sammen Øresundsregionen. Øresundtogene går blant annet mellom Malmö og København i tette intervaller, på dagtid er det avgang hvert 20. minutt, om natten går et tog i timen.
Øresundtogene trafikkeres med togsettet X31 og går fra Helsingør i Danmark til Göteborg, Kalmar og Karlskrona i Sverige. Fra 4. januar 2016 til 4. mai 2017 skulle reisende med Øresundstog fra København og Kastrup Lufthavn gå gjennom en ekstra ID-kontroll i tillegg til den som fra november 2015 finnes på Hyllie stasjon, for å reise til Sverige.
AutoZone

AutoZone er den nest største detaljleverandør av aftermarket bildeler og utstyr i USA etter Advance Auto Parts. AutoZone ble grunnlagt i 1979 og har mer enn 5,324 forretninger i USA, Mexico og Brasil. Selskapet har sitt hovedkvarter i Memphis, Tennessee.
Kainsmerke

Opprinnelse og tolkning

Navnet Kain (hebraisk: קין, Qayin, i betydningen «Spyd») er identisk med navnet til folket kenitter (også qayin på hebraisk), noe som har gitt spekulasjonen om Kains forbannelse kan ha oppstått som en fordømmelse av kenitter. Imidlertid er kenitter generelt beskrevet velvillig i Den hebraiske Bibelen, og kan ha hatt en betydelige innflytelse på tidlig hebraisk religion. Den såkalte kenittiske hypotese antar at hebreere tok til seg kulten om Jahve fra midjanittene via kenittene.
Det er ingen samstemt enighet om hva Kains merke refererer til. Ordet som er oversatt som «merke» er אות,  'owth (eller  'Oth), noe som kan bety et tegn, et varsel, en advarsel, eller et minne. I Tora (de fem Mosebøkene) er det samme ordet benyttet for å beskrive stjernene som tegn eller varsler, regnbuen som tegn på Guds løfte om aldri å ødelegge sin skapelse med syndflod igjen, mannlig omskjæring som et tegn på Guds pakt med Abraham, og miraklene som ble utført av Moses foran farao.
Ettersom Kain ble merket som en beskyttelse for å hindre at han ble drept, er det teoretisert at merket også måtte være synlig. Det kan ha vært plassert på enten ansiktet eller på armen. Septuaginta, den tidlige greske oversettelsen av Den hebraiske Bibelen, har oversatt merke som et «tegn», og således er det mulig å forstå merket som et synlig tegn som en advarsel til andre.
Flere protestantiske kirkesamfunn i USA tolket på 1800-tallet «kainsmerket» som mørk hudfarge. Dette ble brukt som en bibelsk begrunnelse for å fortsette slaveriet og nekte afroamerikanere kirkelige verv og prestestillinger. Denne forestillingen gjaldt særlig sørstatsbaptistene, der mange prester og medlemmer begrunnet sin rasisme med teologi til langt inn på 1900-tallet, og ikke minst mormonene, et samfunn  som ikke tillot mørkhudede som prester før etter 1978, angivelig etter en åpenbaring fra Gud, men kanskje egentlig på grunn av den kompliserte situasjonen med fargede medlemmer i Brasil. Likevel er slike oppgaver fortsatt forbeholdt menn.
Mutter (album)

Mutter (tysk: mor) er det tyske industrimetallbandet Rammsteins tredje album. Det kom ut i 2001.
Adrian/Bjørnov (album)

Adrian/Bjørnov er navnet på Dollie sin avskjedsplate. Albumet ble utgitt i januar 1999.
Team Fortress Classic

Gameplay

Kamper i TFC har to lag, rødt og blått lag og ni forskjellige spillbare karakterer. Alle de forskjellige klassene har forskjellige våpen og evner som gjør de unike. Lagkamerater jobber sammen for å klare objektivet. En server i TFC kan klare å holde opp til 32 spillere samtidig, og det er mange forskjellige spillmoduser som for eksempel ta flagget, nyttelast og mye mer.
Nasjonale prøver

Formål

Formålet med nasjonale prøver er å gi skolene kunnskap om elevenes grunnleggende ferdigheter i lesing, regning og deler av faget engelsk. Informasjonen fra prøvene skal danne grunnlag for underveisvurdering og kvalitetsutvikling på alle nivåer i skolesystemet. 
Prøvene i lesing og regning tar ikke bare utgangspunkt i kompetansemålene i norsk og matematikk, men også i andre fag der mål for lesing og regning er integrert. Prøvene i engelsk skiller seg fra de to andre prøvene ved at de tar utgangspunkt i kompetansemål i ett fag.

Bakgrunn og innføring

Nasjonale prøver ble innført i grunnskolen våren 2004 etter et forslag fra det regjeringsoppnevnte Kvalitetsutvalget i  delinnstillingen Førsteklasses fra første klasse om kvalitetsvurdering og kvalitetsutvikling i grunnopplæringen (14. juni 2002). Det ble gjennomført nasjonale prøver i to omganger våren 2004 og våren 2005. Arbeidet med prøvene ble evaluert og flere forbedringspunkter ble påpekt. På bakgrunn av dette og tilrådninger fra evalueringen, vedtok regjeringen 27. mars 2006 et nytt grunnlag for utarbeiding og gjennomføring av nasjonale prøver, og i 2007 startet prøvene opp i ny form. Prøvene er laget på bakgrunn av læreplanenes kompetansemål etter henholdsvis 4. og 7. trinn. Nasjonale prøver i lesing og regning gjennomføres på 5. 8. og 9. trinn. Elevene på 9. trinn gjennomfører samme prøve som elevene på 8. trinn, slik at skolene har mulighet til å sammenligne resultatene på disse to trinnene. Nasjonale prøver i engelsk gjennomføres på 5. og 8. trinn. De nasjonale prøvene er elektroniske.

Tilgang til prøveresultatene

Resultater fra nasjonale prøver blir presentert ved hjelp av skalapoeng og fordeling på tre nivåer for 5. trinn og fem nivåer for 8. trinn. Skalapoeng ble innført fra 2014, da ble resultatene publisert på en ny skala med et gjennomsnitt på 50 skalapoeng og standardavvik på 10. Med den nye skalaen får læreren, skolen og kommunen mer presis informasjon om elevenes ferdigheter enn tidligere. Resultatene blir i tillegg publisert som andel elever på hvert mestringsnivå.
Fra og med 2014 er grensene for hvert av nivåene faste for prøvene i engelsk og regning. Dette er mulig fordi resultatene hvert år blir satt på samme skala. Resultater fra nasjonale prøver i regning og engelsk kan fra i år derfor brukes som grunnlag for å måle utvikling over tid. Først etter noen år er det mulig å se eventuelle trender.
Alle resultatene på nasjonalt nivå, fylkesnivå, kommunenivå og på skolenivå er tilgjengelig for alle på Skoleporten. Lærerne, skoleledelsen og Utdanningsdirektoratet har tilgang til resultatene på elevnivå. 
Endringer i elevgrunnlaget fra et år til et annet kan få stor betydning for resultatene på en skole eller liten kommune. Et lite antall elever med veldig svake eller sterke resultater kan gi stort utslag for skolen som helhet. Kvaliteten på skolens innsats kan derfor ikke måles gjennom resultatene fra nasjonale prøver alene. Endringer i resultater fra år til år må relateres til det skolen ellers vet om elevene og andre forhold som har betydning for resultatene.
Skrivesperre og kunstneriske ambisjoner & om en hund som må bøte med livet på grunn av summen av de to

Skrivesperre og kunstneriske ambisjoner & om en hund som må bøte med livet på grunn av summen av de to er en novellefilm som hadde premiere på Kortfilmfestivalen i 2011. En kortversjon (35 min.) ble vist på Kortfilmfestivalen i Grimstad, mens fullversjonen (47 min.) hadde premiere på Cinemateket i Oslo i september 2011. Manus og regi er ved Geir Henning Hopland. Hovedrolleinnehaverne er Vidar Magnussen, Kristine Rui Slettebakken, Morten Rose, Kyrre Haugen Sydness og Geir Henning Hopland. Hunden i filmen spilles av Enya, eiet av Veronica Wister.
Skrivesperre var månedens DVD og fulgte med bransjebladet Rushprint nr. 5 / 2011.

Handlingen

Skrivesperre forteller om en manusforfatter som sliter med å få forløst sitt neste prosjekt, samtidig som han opplever at andre får mer oppmerksomhet enn ham. Manusforfatteren besøker en friteatergruppe og forelsker seg i den kvinnelige Pippi-figuren. Han vil spesialskrive for henne, men press fra vennegjengen og filmbransjen gjør at det går litt i stå.
Masanao Sasaki

Japans herrelandslag

Masanao Sasaki spilte 20 landskamper for Japans herrelandslag.
Time Sharing Option

Time Sharing Option (TSO) er et interaktivt tidsdelt miljø for operativsystemer som kjører på IBM stormaskiner. Programvaren ble lansert i 1971 for OS/360, og har vært en del av mange operativsystemer: OS/360 MVT, OS/VS2 (SVS), MVS, OS/390 og z/OS.
Tetragnatha pinicola

Utbredelse

Tetragnatha pinicola er utbredt i Europa. Den finnes i Norge, nord til Midt-Norge.

Utseende

Tetragnatha pinicola er lyst hvitgule, okerfarget, brune eller brunsvarte. Kroppen er langstrakt og todelt i en bakkropp (abdomen) og en forkropp (prosoma eller cephalothorax). Beina er også lange. Foran på hodet er det åtte øyne. Kjevene er kraftige og store. Som voksne (imago) er hunnen mm, mens hannen er mm lang (kroppens lengde).
Mange av artene i slekten Tetragnatha er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Tetragnatha pinicola finnes på litt tørre leveområder (habitater), vanligvis i busker og trær, men også i vegetasjonen.
Linxi (Chifeng)

Linxi (kinesisk: 林西县; pinyin: Línxī Xiàn) er et fylke i byprefekturet Chifeng i den autonome region Indre Mongolia i Folkerepublikken Kina.
Befolkningen var på 242 419 innbyggere i 1999.

Kulturminner

Den gamle koppergruven Dajing (Dajing gu tongkuang yizhi 大井古铜矿遗址) ble i 2001 tilføyd på listen over kulturminner i Folkerepublikken Kina.

Samferdsel

Kinas riksvei 303 løper fra Ji'an i Jilin til Xilinhot i Indre Mongolia.
Barne- og ungdomsarbeiderfag

Barne- og ungdomsarbeiderfag er et programfag på Vg2 (2. trinn) i den norske videregående skolen. Programfaget følger utdanningsprogrammet Helse- og oppvekstfag. For å kunne gå opp til fagprøve må man etter ett år med dette faget gå to år som lærling i en bedrift. Man kan også få generell studiekompetanse ved å gå 3. påbyggningsår etter Vg2 Barne- og ungdomsarbeiderfag.

Helsefremmende arbeid

Programfaget handler om hvordan fysisk og psykisk helse og positiv selvfølelse kan stimuleres. Videre handler faget om hvordan barn og unge utvikler evne til å ta medansvar for eget liv, og hvordan de bruker sine ressurser og sitt sosiale nettverk. Ulike sider ved barn og unges forhold til tobakk, rusmidler og kriminalitet inngår. Temaene kjønnsroller, selvfølelse, mobbing og rasisme er også en del av faget. Betydningen av utfordrende aktiviteter, utholdenhet og styrke som grunnlag for barn og unges vekst og utvikling inngår i faget. Videre handler faget om trygg og sunn mat for barn og unge.

Kommunikasjon og samhandling

Programfaget handler om hvordan en kan stimulere vekst og utvikling hos barn og unge med ulik livssituasjon, kulturtilhørighet og funksjonsnivå. Faget handler videre om de voksne som rollemodell og betydningen av språkbruk og omgangsform. Sosialiseringsprosessen hos barn og unge, utvikling av sosial kompetanse, empati, respekt og toleranse inngår i faget. Programfaget handler også om samarbeid, gruppeprosesser og konflikthåndtering.

Yrkesutøvelse

Programfaget handler om barn og unges oppvekstvilkår i et flerkulturelt og mediepåvirket samfunn, og om ulike typer aktiviteter som brukes i det pedagogiske arbeidet for barn og unge. Observasjon, planlegging, dokumentasjon, motivering, vurdering og valg av hensiktsmessige pedagogiske metoder er grunnleggende i faget. Betydningen av lek og aktivitet for læring og utvikling inngår i faget. Rammefaktorer, regelverk og måldokumenter som er styrende for pedagogiske virksomheter og andre arenaer der barn og unge oppholder seg, og yrkesforståelse, inngår i faget.

Kilder

Læreplanen i faget
Haverdal

Haverdal er et tettsted i Halmstad kommune i Hallands län i Halland i Sverige. I 2010 hadde tettstedet 1 437 innbyggere.